## Gammafundur (fjarfundur) 12. apríl 2021

Formaður hóf fundinn með hefðbundnum hætti með því að kveikja á kertum vináttu, trúmennsku og hjálpsemi og las því næst upp þær sem höfðu boðað forföll og sent kveðjur. Því næst lýsti hún fyrirkomulagi fundarins sem var með dálítið öðru sniði þar sem þátttakendum var skipt upp í umræðuhópa í svokölluð herbergi (breakout rooms).

1. Hildur Jóhannesdóttir fékk afmæliskveðju í tilefni af stórafmæli sínu og lesið var upp kvæðið Kvöldljóð í mars eftir Steinunni Sigurðardóttur.
2. Hrefna Sigurjónsdóttir las upp fundargerð síðasta fundar sem endaði á bjartsýnum nótum þar sem vonast var til að Gammakonur gætu hist í eigin persónu en raunin var önnur í ljósi nýjustu þróunar í farsóttarmálum.
3. Mættar á fjarfundinn voru 26 félagar ásamt Ingibjörgu formanni DKG. Nöfn félagsmanna eru: Björg, Björk, Bjarndís Fjóla, Edda P., Edda V., Gerður, Guðný, Helga Guðný, Helga Th., Hertha, Hildur J., Hildur S., Hrefna S., Hrefna Þ., Ingibjörg Jóhannsdóttir, Ingibjörg Jónasdóttir, Kristrún, Margrét, María, Ragnhildur, Renata, Sigrún, Stefanía, Soffía, Stella og Svana.
4. Stella Guðmundsdóttir Heydal var með orð til umhugsunar og út frá seiglu varð henni hugsað til frænku sinnar sem lést nýlega og tókst á sinni ævi við miklar áskoranir af eindæma seiglu og hugrekki. Hún sagðist aldrei hafa kynnst annarri eins þrautseigju. Anna veiktist ung af lömunarveiki og var lömuð alla sína ævi og önnur höndin kreppt. Hún var á móti því að tala um að vera bundin af hjólastól því henni fannst þvílíkt frelsi að fá hjólastólinn. Vegna þess að hún gat ekki gengið fékk hún ekki að ganga í barnaskóla en lauk samt fullnaðarprófi með tæplega 9 í aðaleinkunn enda lá hún í bókum. Hennar fyrsta skólaganga var þegar hún fékk að setjast á skólabekk á Sauðárkróki og undirbúa sig fyrir stúdentspróf. Hún kenndi börnum og seinna unglingum og menntaskólanemum og þótti alveg einstakur kennari. Hún átti mjög góða vini, skilningsríka foreldra sem skildu þarfir hennar og hversu mikilvægt væri að gera hana eins sjálfstæða og unnt var og kenndu henni að sjá ljósið í lífinu.

Einhvern tíma kvartaði hún yfir að erfitt væri að vera á sumum stöðum því það væri horft svo mikið á hana en pabbi hennar sagði: „Vertu upplitsdjörf! Þú hefur ekkert gert af þér,” og þetta hafði hún að leiðarljósi allt sitt líf. Hún sóttist eftir að vera í góðra vina hópi og heimilið var opið öllum, nánast eins og félagsmiðstöð. Þegar faðir hennar dó lagðist mamma hennar inn á sjúkrahús skömmu síðar og þá þurfti Anna að gjöra svo vel og fylgja með og var þar í sjö mánuði. Þá tóku ættingjarnir til sinna ráða og huguðu að því að koma því svo að hún gæti búið ein og leituðu m.a. til Sjálfsbjargar. Á spítalanum hafði hún kynnst manni og með þeim tókust ástir og þau giftust. Hún var formaður Sjálfsbjargar í um 20 ár og þegar maðurinn hennar veikist og dó fór hún á elliheimili. Þá fékk hún þá hugmynd að skrifa bók um ævi sína, *Lífsins skák*, sem hún gaf sjálf út árið 2015 Í lýsing á bókinni segir:  
„*Lífsins skák eru minningar Önnu P. Þórðardóttur sem fæddist 8.apríl 1935 á Sauðárkróki. Áhrifarík frásögn einstakrar konu sem hefur verið mikið fötluð allt frá bernsku. Sagan lýsir í hnotskurn þeim miklu breytingum sem orðið hafa í áranna rás á stöðu fatlaðs fólks á Íslandi. Þrátt fyrir áföll og erfiða reynslu skín í gegnum frásögn Önnu lífsgleði og þakklæti. Sagt er frá einstakri hjálpsemi ættingja, vina og nágranna sem láta sig varða samborgara sína. Afar læsileg bók og gefandi lesning.*”

Í framhaldi af útgáfu bókarinnar var hún kjörin maður ársins fyrir norðan. Tók síðan upp á því að fara á bókasafnið einu sinni í viku, en áður gat hún það ekki vegna erfiðs aðgengis. Var síðar boðin þangað sem heiðursgestur á afmælishátíð. Stella sagði frá því að Anna hefði verið vinsæl og vel liðin af öllum og á Sauðarkróki gaf hún fólki mikið af sér. Þegar Stella spurði hana hvernig hún færi að því að halda svona miklu jafnaðargeði og hafa svona góða lífssýn og lífsgleði svaraði hún því til að það væri fyrst og fremst vegna þess að hún hefði ákveðið að láta ekki beiskju yfir örlögum sínum ná tökum á sér heldur að horfa alltaf á það jákvæða í tilverunni.

1. Edda þakkaði kærlega fyrir góð orð til umhugsunar og færði Stellu því næst rafræna rós bæði fyrir pistilinn og komandi stórafmælis en Stella varð áttræð síðar í mánuðinum. Því næst las Edda ljóðið Vorið eftir Steinunni Ásmundsdóttur.
2. Sigrún þakkaði fyrir þetta dýrmæta dæmi um seiglu sem Stella gaf okkur áður en hún kynnti næsta dagskrárlið, sem var hópavinna. Tilgangur hópavinnunnar var fyrst og fremst liður í því að kynnast betur innbyrðis og einning að ræða spurningar um þrautseigju og seiglu út frá fyrirlestri Sigríðar Huldu og greinar Sigrúnar Aðalbjarnardóttur. Gammfélagar fengu spurningarnar sendar í tölvupósti nokkrum dögum fyrir fundinn. Hóparnir urðu sex talsins og áætlaður tími fyrir vinnuna var 30 mínútur. Þegar þeim tíma lauk birtust allar aftur saman á skjánum. Allar komu brosandi (hlægjandi) og þær sem tjáðu sig sögðust hafa haft gaman af því að taka þátt í rafrænni hópavinnu og þetta hefði verið ótrúlega gaman.
3. Hrefna stjórnaði umræðunum og bað fulltrúa hvers hóps að segja frá því helsta sem hefði verið rætt í þeirra hópi. Eftirfarandi eru helstu niðurstöður hvers hóps:

Hópur 1 sagðist hafa farið vítt og breytt í umræðu um uppeldismál varðandi það sem helst brennur á þeim og hvað þarf til að skapa skóla sem góðan vinnustað þar sem allir njóta sín. Í rauninni er auðvelt að efla sjálfstraust og seiglu ef allir taka sig saman um að hafa það að leiðarljósi. Hópur 2 ræddi um að öll börn verði að fá tækifæri til að sanna sig og leitast sé við að horfa á jákvæðar hliðar í fari þeirra. Börn með erfiða hegðun eiga gjarnan foreldra sem erfitt er fyrir fagaðila að tengjast, en ef það gengi betur þá skilaði það sér örugglega með árangursríkum hætti til barnanna. Hópur 3 fjölluðu um mismunandi fjölskyldugerðir og hvað td stór systkinahópur fengi mismunandi uppeldi frá því elsta til hins yngsta. Veltu fyrir sér hvort hugmyndin/skilningurinn um hugtakið seiglu hafa breyst í gegnum tíðina. Það reynir trúlega öðruvísi á unga fólkið í dag varðandi seiglu/þrautseigju – annars konar áskoranir er voru td fyrir tæknivæðingu þjóðfélagsins. Hópur 4 til viðbótar við það sem þegar var komið fram þá ræddu þær um verkefni sem unnið hefur verið í Setbergsskóla sem á ma að efla seiglu meðal nemenda með því að þeir setja sér markmið og leiðir til að ná þeim. Stungu upp á því að Gammafélagar fengju kynningu á verkefninu á Gammafundi. Hópur 5 byrjuðu á að kynna sig og fara yfir lífshaup sitt í nokkrum orðu. Mikilvægt að sína nemendum virðingu, áhuga, kærleika og væntumþykju. Þjálfa nemendur í tæknimálum, mennsku og samskiptahæfni. Seigla skiptir svo miklu máli fyrir einstaklinginn svo hann nái að lifa farsælu lífi og þá er gott bakland lykilatrði fyrir hvern og einn. Hópur 6 þær hófu samræður á því að kynnast hver annari og hvað það hefur mikið gildi fyrir þær að eiga fjölskyldu og vera í góðum samskiptum. Hafa miðpunkt til að hittast, sýna væntumþykju og láta sig aðra varða eins og kemur fram í rannsókn S.A. að getur skipt sköpum fyrir okkur mannfólki dæmi kennari Telmu. Jákvæðni, glaðværð og reglufesta skiptir máli til að þrauka – öðlast seiglu til vinna sig oft út úr erfiðum aðstæðum.

1. Undir liðnum önnur mál tók Helga Th. Það væri gaman að fá einhvern pistil um þetta frábæra efni sem við höfum verið að fjalla um t.d. á þessum fundir eða bara eitthvað sem er ykkur ofarlega í huga og birta í Euforiu.  Skilafrestur greina er 28. april.  Svo skoraði hún á okkur að lesa Euforiuna sem er bæði á heimasíðunni okkar og vefsíðu Evrópu DKG <http://www.dkgeurope.org/>

Edda þakkaði fyrir þátttökuna og lýsti yfir ánægju sinni yfir hve fundarmenn tóku vel í hugmyndina að fara í rafræna hópavinnu og hve vel tókst til. Næsti fundur er vorlandsambandsþing DKG 8. maí og aðalfundur DKG 7. maí. Dagskráin er komin á netið og þingið verður haldið í Keflavík. Vorferð Gammadeildar er áætluð 3. júní og er stjórnin að skipuleggja hana út frá þeim aðstæðum sem þá eru út frá covid19.

Formaður þakkaði fundarmönnum fyrir þátttökuna á fundinum, slökkti á kertunum þremur og sleit fundi klukkan 21:30.

Ritarar voru Hildur Skarphéðinsdóttir og Hrefna Sigurjónsdóttir